Cienījamās deputātes! Godātie deputāti! Sākam izskatīt Saeimas šā gada 8. jūnija trešās attālinātās ārkārtas sēdes darba kārtību. Darba kārtībā – lēmuma projekts “Saeimas sekretāra biedra vēlēšanas”. Godātie deputāti! Saeimas Prezidijs ir saņēmis... trīs izvirzītus kandidātus Saeimas sekretāra biedra amatam. Deputāti Juris Pūce, Vita Anda Tērauda un Andris Skride par 13. Saeimas sekretāra biedri ir izvirzījuši deputāti Inesi Voiku. Zaļo un Zemnieku savienības frakcija par 13. Saeimas sekretāra biedru ir izvirzījusi deputātu Gundaru Daudzi. Un deputāts Māris Možvillo par 13. Saeimas sekretāra biedri ir izvirzījis deputāti Ievu Krapāni. Atbilstoši Saeimas kārtības rullim deputāti par izvirzītajiem amata kandidātiem var debatēt. Vai kāds vēlas debatēt? Tātad debatēm neviens nav pieteicies, debatēt nevēlas. Debates slēdzu. Kolēģi! Tātad ir izvirzīti trīs kandidāti. Atbilstoši Saeimas kārtības rullī noteiktajam balsošanai par kandidātiem jānotiek vienlaikus, balsojot atklāti ar vēlēšanu zīmēm. Kandidāts uzskatāms par ievēlētu, ja atbilstoši Satversmes 23. un 24. pantam balsošanā piedalās vismaz puse Saeimas deputātu un kandidāts ieguvis klātesošo deputātu absolūto balsu vairākumu. Attālinātajā Saeimas sēdē, tātad šādi... atklātā balsošana ar vēlēšanu zīmēm notiks platformā e-Saeima, deputātiem aizpildot elektronisko vēlēšanu zīmi. Izdarot izvēli, ievērojiet, ka atzīme “par” izdarāma ne vairāk kā par vienu kandidātu. Varat izdarīt atzīmi “pret visiem”, ja vēlaties balsot pret visiem kandidātiem, kā arī varat iesniegt vēlēšanu zīmi, kurā nav izdarīta atzīme, taču šāda vēlēšanu zīme tiks uzskatīta par nederīgu. Godātie kolēģi! Tātad pirmā kārta. Lūdzu aktivizēt balsošanas ar vēlēšanu zīmēm pirmo kārtu! Balsošanas laiks – viena minūte. Lūdzu, balsosim! (Notiek balsošana.) Godātie kolēģi! Balsošanai par Saeimas sekretāra biedru pirmajā kārtā tika izsniegtas 85 vēlēšanu zīmes, dzēstas 15 vēlēšanu zīmes, par derīgām atzītas 79 vēlēšanu zīmes, par nederīgu atzīta 1 vēlēšanu zīme, atzīme “pret visiem” izdarīta nav... tātad nevienā vēlēšanu zīmē. Par kandidātiem nodotās balsis: Inese Voika: “par” – 68 balsis, “pret” – 11 balsis; Gundars Daudze: “par” – 6 balsis, “pret” – 73 balsis; Ieva Krapāne: “par” – 5 balsis, “pret” – 74 balsis. Par Saeimas sekretāra biedri ievēlēta Inese Voika. Apsveicam Inesi Voiku ar ievēlēšanu Saeimas sekretāra biedra amatā! Godātie kolēģi! Līdz ar to šodienas... Saeimas 8. jūnija trešās ārkārtas sēdes darba kārtība ir izskatīta. Atgādinu, ka pēc 15 minūtēm, tātad pulksten 16.20, mēs turpināsim darbu ar pirmo šodienas ārkārtas sēdes darba kārtību – grozījumiem Augstskolu likumā trešajā lasījumā. Vēl tikai sēdes dalībnieku reģistrācija.